text: Hed fredag og spredte byger i weekenden
  08 juni 2018 kl. 07.08
  Efter 30 grader og sol fredag, så kommer der spredte byger i weekenden, hvor det også bliver lidt køligere.
  Fredag vil vejrmæssigt minde om de foregående dage og uger med masser af sol, ingen skyer og temperaturer dirrende i underkanten af 30 grader. 
  Men i weekenden er der udsigt til et lille skifte med lidt køligere temperaturer og regnbyger. Forandringen skyldes en mindre koldfront vestfra.
  Fredag bliver den sidste af de helt tørre dage, som vi efterhånden har haft så mange af.
  - Lørdag begynder skyer at dukke op, og vi får ikke den her bragende sol, som mange nok har vænnet sig til. I løbet af lørdagen bliver der dannet regnbyger, men store mængder nedbør får vi ikke, siger Anja Bodholdt, vagthavende meteorolog ved DMI, til Ritzau. 
  Især de jyske landmænd, vandværker og haveejere kan se frem til lidt mere regn søndag, hvor nedbøren kommer ind med en svag koldfront fra Nordsøen. 
  - Det ene sted kan der måske falde ti millimeter regn, og så ikke ret langt derfra falder der måske kun en enkelt millimeter, siger meteorolog Anja Bodholdt.
  